ราคาหุ้นAAVรับรู้ข่าวดีแล้ว
ภายหลังผลประกอบการไตรมาสแรก บริษัท เอเชียเอวิเอชั่น (AAV) มีกำไรสุทธิ 397 ล้านบาท เติบโต 0.8% จากไตรมาส 4 ปี 2555 และ 26% จากช่วงเดียวกันของปีก่อน และมีแนวโน้มเติบโตทั้งปี แต่ราคาหุ้นสะท้อนผลงานนี้ไปหมดแล้ว ทำให้นักวิเคราะห์ในตลาดส่วนใหญ่แนะนำให้ขายและถือ
16 พ.ค. 2556

ภายหลังผลประกอบการไตรมาสแรก บริษัท เอเชียเอวิเอชั่น (AAV) มีกำไรสุทธิ 397 ล้านบาท เติบโต 0.8% จากไตรมาส 4 ปี 2555 และ 26% จากช่วงเดียวกันของปีก่อน และมีแนวโน้มเติบโตทั้งปี แต่ราคาหุ้นสะท้อนผลงานนี้ไปหมดแล้ว ทำให้นักวิเคราะห์ในตลาดส่วนใหญ่แนะนำให้ขายและถือ
นักวิเคราะห์บริษัทหลักทรัพย์ (บล.) ทรีนีตี้ แนะนำถือ เพื่อรอรับปัจจัยบวกใหม่ โดยให้ราคาเป้าหมายปี 2556 ที่หุ้นละ 6.80 บาท หรือสัดส่วนราคาต่อกำไรสุทธิ (พีอี) 21 เท่า ยังมีมุมมองเชิงบวกต่อผลงานที่มีการเติบโตสูง 76% ในปี 2556 และอีก 30% ในปีถัดไป แต่ราคาปัจจุบันสะท้อนผลงานแล้ว
นักวิเคราะห์ บล.กรุงศรี และ บล.เมย์แบงก์ กิมเอ็ง (ประเทศไทย) แนะนำให้ขาย เพราะเชื่อว่าราคาหุ้นแพง
นักวิเคราะห์ บล.กรุงศรี เชื่อว่าราคาหุ้นเต็มมูลค่าสะท้อนผลประกอบการปีนี้และปีหน้าที่เฉลี่ยเติบโตปีละ 34% แล้ว และถ้าเทียบราคาหุ้นปัจจุบันซื้อขายที่พีอี 27 เท่า และ 21 เท่า สำหรับผลประกอบการปี 2555-2556 ตามลำดับ
ราคาแพงมากเทียบค่าเฉลี่ยสายการบินในภูมิภาคนี้ที่ซื้อขายที่พีอีปี 2555 ที่ 16 เท่า แต่จะลดลงเหลือพีอี 10 เท่าในปี 2556 และ AAV ไม่มีนโยบายจ่ายปันผล รวมถึงความเสี่ยง หากราคาน้ำมันเครื่องบินกลับทิศทางเป็นขาขึ้นในปีหน้า
อย่างไรก็ตาม บล.นี้ปรับราคาเป้าหมายขึ้นมาอยู่ที่ 5.3 บาท อิงพีอีเป้าหมายใหม่ 18 เท่า สูงสุดในรอบ 10 ปี เนื่องจากการเติบโตของผลประกอบการสูงกว่าดัชนี
บล.เมย์แบงก์ กิมเอ็ง (ประเทศไทย) มองว่าราคาหุ้นสูงกว่าราคาหุ้นสายการบินราคาประหยัดในภูมิภาคนี้แล้ว 32% ราคาแพงเทียบกลุ่มท่ามกลางการแข่งขันที่รุนแรง และให้ราคาเหมาะสม 6.20 บาท พีอี 14.6 เท่า สูงกว่าราคากลุ่ม 15% ทำให้หุ้นบริษัท การบินไทย (THAI) น่าสนใจกว่า เพราะซื้อขายแค่พีอีปีนี้เพียง 9 เท่า
ด้านนักวิเคราะห์ บล.บัวหลวง ยืนยันมุมมองเชิงบวกที่มีต่อ AAV ราคาหุ้นมีแนวโน้มปรับตัวดีต่อเนื่องตลอดไตรมาส 2/2556 โดยกำไรที่เติบโตแข็งแกร่ง เทียบช่วงเดียวกันของปีก่อน
นอกจากนี้ เชื่อว่าแนวโน้มกำไรหลักที่เติบโตแข็งแกร่งของบริษัท โดยมีอัตราการเติบโตเฉลี่ยสะสมต่อปีในช่วงปี 25562558 ที่ 37% เทียบกับ 8% ของตลาดหุ้นไทยจะสนับสนุนราคาหุ้นให้ปรับตัวสูงขึ้นต่อไป
“ราคาหุ้นในขณะนี้มีระดับการซื้อขายอยู่ที่อัตราเติบโตพีอี ปี 2556 เพียง 0.27 เท่า ซึ่งต่ำกว่าค่าเฉลี่ยกลุ่มสายการบินต้นทุนต่ำในภูมิภาค กำไรเติบโตแข็งแกร่งในไตรมาส 1/2556”
AAV รายงานกำไรสุทธิไตรมาส 1/2556 ที่ 397 ล้านบาทเพิ่มขึ้น 26% จากช่วงเดียวกันของปีก่อน แต่ลดลง 3% จากไตรมาส 4 ปี 2555 หากไม่นับรวมกำไรจากอัตราแลกเปลี่ยนจำนวน 4แสนบาท กำไรหลักจะอยู่ที่ 397 ล้านบาท เพิ่มขึ้น 26% จากช่วงเดียวกันของปีก่อน และ 1% จากไตรมาส 4 ปี 2555 โดยมีปัจจัยหนุนมาจาก
ประการแรก การเติบโตของตัวเลขการจราจร (ปริมาณการขนส่งผู้โดยสาร (RPK) เพิ่มขึ้น 20% จากช่วงเดียวกันของปีก่อน และ 13% จากไตรมาส 4 ปี 2555 มาอยู่ที่ 2,614 ล้านเที่ยว)
ประการที่สอง ค่าโดยสารเฉลี่ยเพิ่มสูงขึ้น (สูงขึ้น 12% จากช่วงเดียวกันของปีก่อน แต่ลดลง 5% จากไตรมาส 4 ปี 2555 มาอยู่ที่ 1,995 บาท)
ประการที่สาม รายได้จากบริการเสริมที่เพิ่มขึ้น (เพิ่มขึ้น 1% จากช่วงเดียวกันของปีก่อน แต่ลดลง 2% จากไตรมาส 4 ปี 2555 เป็น 357 บาทต่อราย)
ประการที่สี่ อัตราภาษีจ่ายที่ลดลง จากไตรมาส 4 ปี 2555(เป็น 21.1% จาก 22.2% ในไตรมาส 4/2555) ค่าโดยสารเฉลี่ย และรายได้จากบริการเสริมที่ปรับตัวลดลงจากไตรมาส 4 ปี 2555 เป็นผลมาจากปัจจัยทางฤดูกาล สัดส่วนค่าใช้จ่ายในการขายและบริหารต่อยอดขายเพิ่มขึ้นเป็น 7.2% จาก 6.4% ในไตรมาส 1/2555 และ 4.7% ในไตรมาส 4/2555 เนื่องจากการบันทึกค่าธรรมเนียมสิทธิ เริ่มตั้งแต่ไตรมาส 1/2556 และค่าใช้จ่ายในการโฆษณาที่เพิ่มขึ้น กำไรเติบโตต่อเนื่องตลอดไตรมาส 2/2556 แม้ว่าไตรมาส 2 โดยปกติแล้วจะเป็นนอกฤดูกาลท่องเที่ยวไทย และ AAV (ตัวเลขการจราจรจะลดลง 10% จากไตรมาสแรก) คาดว่าบริษัทจะรายงานการเติบโตของกำไรจากช่วงเดียวกันของปีก่อนในไตรมาส 2/2556 โดยมีปัจจัยหนุนมาจาก
ประการแรก การขยายฝูงบิน
ประการที่สอง ตัวเลขการจราจรที่เติบโต
ประการที่สาม ค่าโดยสารเฉลี่ยเพิ่มสูงขึ้น
ประการที่สี่ รายได้จากบริการเสริมที่เพิ่มขึ้น จำนวนเครื่องบินจะเพิ่มขึ้นเป็น 29 ลำ ภายในสิ้นเดือน มิ.ย. เพิ่มขึ้นจาก 24 ลำณ สิ้นเดือน มิ.ย. 2555 และ 28 ลำ ณ สิ้นเดือน มี.ค. 2556 
บริษัทสามารถรายงานการเติบโตของจำนวนผู้โดยสารได้ที่ 20% จากช่วงเดียวกันของปีก่อนทั้งในไตรมาส 2/2555 และไตรมาส 1/2556 และแนวโน้มการเติบโตน่าจะดีต่อเนื่องในไตรมาส 2/2556 คาดการณ์ค่าโดยสารเฉลี่ยมีแนวโน้มปรับตัวสูงขึ้น จากช่วงเดียวกันของปีก่อน (ทรงตัวจากไตรมาส 4 ปี 2555) เนื่องจากจำนวนเที่ยวบินต่างประเทศเพิ่มสูงขึ้น รายได้จากบริการเสริมมีแนวโน้มเพิ่มขึ้นจากช่วงเดียวกันของปีก่อนแนวโน้มเติบโตแข็งแกร่ง และมีโอกาสที่กำไรของบริษัทจะปรับขึ้นตามแนวโน้มการเติบโตของ AAV โดยได้รับปัจจัยหนุนจากทั้งจำนวนผู้โดยสารและราคาค่าโดยสาร เพื่อที่จะรองรับความต้องการในการท่องเที่ยวและจำนวนนักท่องเที่ยวที่เติบโตอย่างรวดเร็ว บริษัทได้เพิ่มจำนวนเที่ยวบินให้ถี่ขึ้นและขยายฝูงบิน (จาก 24 ลำ ณ สิ้นปี 2555 เป็น 35 ลำ ณ สิ้นปี 2556 และ 61 ลำ ณ สิ้นปี 2560)